Ακόμη κι αν το όνομά της δεν σας λέει με την πρώτη κάτι, σίγουρα έχετε ακούσει το βιολί της σε κάποιον δίσκο των Arcade Fire. O λόγος για την Sarah Neufeld, την Καναδή μουσικό που μπορεί να έγινε γνωστή με διάσημους συμπατριώτες της, αλλά το μουσικό της μικρόβιο δεν σταματά εκεί. Στη σόλο καριέρα της, βουτάει στα άδυτα avant garde μουσικών εμπειριών και πέραν του ιδιόμορφου «τριπαρίσματος» που μας χαρίζει, στρέφεται και σε πιο post rock μονοπάτια.

Προς το παρόν, θα ανέβει την Κυριακή 5/2 στην σκηνή του six d.o.g.s. για μία «ενδόμυχη εμπειρία», όπως λέει η ίδια στην Popaganda…

To τελευταίο σου album The Ridge ακούγεται περισσότερο βουτηγμένο στις pop φόρμες και λιγότερο πειραματικό από τις προηγούμενες σόλο δουλειές σου. Νιώθεις ότι υπάρχει κάποιος συγκεκριμένος λόγος που έγινε αυτό ή απλά προέκυψε; Nαι, το The Ridge οπωσδήποτε στρέφεται περισσότερο προς τα ποπ χωράφια. Η ποπ μουσική είναι μία τεράστια επιρροή και ένιωσα ότι ήθελα να το κάνω! H μουσική κατέληξε σαν απόσταγμα, οπότε είναι ενδιαφέρον να δω πως φτάνει σε άλλους ανθρώπους.

Στο ίδιο άλμπουμ νομίω ότι συνδυάζεις διαφορετικά μεταξύ τους μουσικά στοιχεία: από ατμοσφαιρικότητα α λα Phillip Glass μέχρι ηλεκτρονικά και βαλκανικά στοιχεία. Πώς προκύπτει αυτό το ηχητικό παζλ; Πιστεύεις πώς το γεγονός ότι περιοδεύεις πολύ ως μουσικός παίζει κάποιο ρόλο; Αυτό το ηχητικό παζλ, όπως το θέτεις, είναι η ιδιοσυγκρασία της μουσικής μου, υποθέτω. Δεν έχει να κάνει με το γεγονός ότι ταξιδεύω πολύ ως μουσικός, στην πραγματικότητα αυτή είναι πιο περιοριστική διαδικασία από ό,τι φαντάζονται οι περισσότεροι. Η διαδρομή είναι η εξής: αεροπλάνο, venue, souncheck, live, ύπνος. Κι επανάληψη. Η μείξη έχει να κάνει με το γεγονός ότι πάντα άκουγα πολλή και διαφορετική μουσική και δεν με ενδιέφερε να επικεντρωθώ δημιουργικά σε ένα μόνο είδος.

x

https://www.youtube.com/watch?v=QzDelkXDKyU

Το Never Were The Way She Was, ένας δίσκος που έκανες με τον Colin Stetson, ηχογραφήθηκε ως live αυτοσχεδιασμός. Πώς ηχογραφήθηκε το The Ridge; Στην πραγματικότητα, τo Never Were The Way She Was δεν είναι live αυτοσχεδιασμός. Και τα δύο albums ηχογραφήθηκαν με παρόμοιο τρόπο. Οι συνθέσεις ηχογραφήθηκαν μεθοδικά live στο στούντιο με τις λιγότερες δυνατές παρεμβάσεις, αλλά και πάλι, χρειάστηκαν πάρα πολλά takes για να ολοκληρωθεί ο δίσκος, όπως πάντα άλλωστε. Δεν έχω ηχογραφήσει ποτέ ένα live album αν και πάντα το ήθελα! Ίσως είναι το επόμενο σχέδιο.

Η μουσική σου, ιδιαίτερα στα Hero Brother και Never Were TheWay She Was ακούγεται αρκετά κινηματογραφική. Σκέφτεσαι ή μεταφράζεις τη μουσική σε εικόνες; Αν αυτά τα albums ήταν soundtracks, σε ποιά ταινία πιστεύεις ότι θα ταίριαζαν; Οπωσδήποτε, έχω αφηρημένες εικόνες στο μυαλό μου όταν σκέφτομαι, ακούω και νιώθω τη μουσική. Nομίζω η μουσική η δική μου και του Colin, στις περισσότερες των περιπτώσεων, είναι λίγο «φορτωμένη» για μία ταινία. Αλλά είναι υπέροχο όταν ταιριάζει στην κινηματογραφική ματιά κάποιου. Οι δίσκοι μας έχουν να κάνουν πρώτα από όλα με τη μουσική, όχι με τις ταινίες. Όταν γράφεις μουσική για μία ταινία, υπηρετείς την ίδια την ταινία.

Όσον αφορά τις ζωντανές εμφανίσεις, πώς νιώθεις όταν παίζεις live με τους Arcade Fire, που είναι μία από τις μεγαλύτερες μπάντες στον κόσμο αυτή τη στιγμή, και πώς ως σόλο καλλιτέχνης; Με ποιόν τρόπο σε ικανοποιεί το καθένα; Αγαπώ τα διαφορετικά περιβάλλοντα μέσα από τα οποία δουλεύω ως καλλιτέχνης. Είναι το ίδιο τρελή εμπειρία να παίζεις για 100 χιλιάδες κόσμο και το ίδιο τρελή να παίζεις για 100 άτομα. Αν και τελείως διαφορετική η ατμόσφαιρα. Νιώθω τυχερή που έχω πρόσβαση και στις δύο διαφορετικές εμπειρίες έκφρασης.

Κάποιο στοιχείο για το νέο album των Arcade Fire; Πότε να το περιμένουμε και πώς θα ακούγεται;

Έχουμε περιοδεία αυτό το καλοκαίρι και η ημερομηνία κυκλοφορίας του άλμπουμ θα ανακοινωθεί σύντομα. Θα ακούγεται σαν Arcade Fire!

Ποιά είναι τα βραχυπρόθεσμα και τα μακροπρόθεσμα μουσικά σχέδιά σου; Έχω ξεκινήσει να γράφω μία νέα σόλο δουλειά και μαζί με τον Colin θα ξεκινήσουμε να δουλεύουμε σύντομα κάτι καινούριο και ως ντουέτο. Αυτή, φυσικά, θα είναι μία μεγάλη χρονιά που θα περιοδεύω με τους Arcade Fire. Ακόμα με τους Bell Orchestre τελειώνουμε ένα album. Eπομένως, πολλά μουσικά παιχνίδια!

Τι να περιμένουμε από το live σου στο six d.o.g.s.; Mία ενδόμυχη, έντονη και όμορφη εμπερία ελπίζω!